Махуэ тхурехъу!
Адыгэхэм я махуэм ирихьэлIэу фокIадэм и 19-м къызэрагъэпэща концертыр МузыкэмкIэ театрым Iэтауэ щрагъэкIуэкIащ. Илъэс ещанэ хъуауэ лъэпкъым къызэдаIэт гуфIэгъуэм къызэщIигъэтаджэр кIуэ пэтми нэхъыбэ зэрыхъур тIысыпIэ нэщI имыIэу цIыхур пэ- шым щIэз зэрыхъуам наIуэ пщищIырт.
Адэжь лъэпкъым, бзэм, къуэпсым ятеухуа усэкIэ, гупсысэ щхьэпэхэмкIэ гъэнщIауэ щыта пщыхьыр къызэIуаха иужь Дунейпсо Адыгэ Хасэм и тхьэмадэ Сэхъурокъуэ Хьэутий къызэхуэсахэм хъуэхъу псалъэкIэ захуигъэзащ.
— Адыгэ куэдым я хъуэпсапIэу щыта лъэпкъ махуэр илъэс ещанэ хъуауэ догъэлъапIэ. Лъэпкъым щыгъуэ-щIэж махуэ диIэщ, ауэ дыкъызэплъэкIыж зэпыту дыпсэу хъунукъым, ипэкIэ дыкIуэтэн хуейщ. Ди хабзэр, ди фIыпIэр, ди шыгъупIастэр щыдгъэпэрыт, утыку къыщитхьэ махуэ щхьэхуэ диIэ хъуащ. Ди республикэм и Iэтащхьэм а махуэр къэщтэныр къызэрыддиIыгъамкIэ фIыщIэ хуэфащэщ. Едгъэжьа Iуэхур лIэщIыгъуэ бжыгъэхэм зэIэпахыу зэрагъэлъэпIэнур ди фIэщ мэхъу. НэгъуэщI зы щхьэусыгъуэ дахи гуэгъу хуэхъуащ ди лъэпкъ махуэшхуэм — Дунейпсо Адыгэ Хасэр къызэрызэрагъэпэщрэ мы гъэм илъэс 25-рэ ирокъу. Нобэ ДАХ-м Налшык щригъэкIуэкIа зи мычэзу конгрессым дунейм и щIыпIэ куэдым къикIа ди лъэпкъэгъухэр къеблэгъащ. Ди хасэр зэрылэжьэну хабзэр къэралым къигъэув жыпхъэхэм тету зэфIэдгъэуващ, дяпэкIи лъэпкъ Iуэхур егъэфIэкIуэным дытелэжьэнущ. ФIыщIэ ин яхуэсщIыну сыхуейщ хамэ лъэпкъхэм ящыщу адыгэхэм ди махуэр къыддэзыгъэлъапIэ дэтхэнэми, — жиIащ Сэхъурокъуэм.
«Кабардинка», «Мазэ нэху» (Тырку), «Ашад» (Адыгей) къэфакIуэ гупхэм, Бэч Азэмэт, ХьэхъупащIэ Амырхъан, Мамбэт Мадинэ, Тхьэгъэлэдж Светланэ, Сокъур Ольгэ, Хьэкъул Оксанэ сымэ, нэгъуэщI уэрэджыIакIуэ куэди хэту къызэрагъэпэща концертым къызэхуэсахэм я гукъыдэжыр къиIэтащ.
А махуэм Музыкэ театрым и пэIущIэ пэшым Мэзло Руслан и арджэнхэм я гъэлъэгъуэныгъэ къыщызэIуахащ.
Утыку кърахьа хьэпшыпхэм яфIэгъэщIэгъуэну цIыхухэр еплъащ. КIуэ пэтми зи Iэзагъэм хэзыгъахъуэ щIалэ IэпэIэсэм и арджэнхэм хилъхьэ тхыпхъэхэр нэхъ гугъу, абыхэм ящIэлъ философиер нэхъ куу мэхъу. Нэхъри ефIэкIуэну ди гуапэщ.
Щомахуэ Залинэ.
Сурэтхэр Къарей Элинэ трихащ.
